
Inváziós tízlábú rákok ( Crustaceae, Decapoda) predációs hatásának vizsgálata tüskés pikó

Kulcsszavak: idegenhonos inváziós fajok; tízlábú rákok; tüskés pikó; predáció; vízi ökoszisztémák
Az Európai Unióban különösen veszélyes idegenhonos inváziós állatfajként nyilvántartott cifrarák (Faxonius (Orconectes) limosus), vörös mocsárrák (Procambarus clarkii) és márványrák (Procambarus virginalis) napjainkban sajnos hazánk természetes vizeiben is tömegesen előfordul. A tüskés pikó (Gasterosteus aculeatus) sem őshonos halfajunk, első példánya Budapestnél került elő 1956‐ban. Tudományos kutatásokban különleges viselkedésökológiája és nagy alaktani változatossága miatt modellállatként való használata igen széleskörű.
Vizsgálataink során arra kerestük a választ, hogy az 1994-ben, az inváziós rákfajok ottani megjelenése előtt a Szigetközből, illetve 2018-ban Budapest környékéről gyűjtött tüskés pikók alaktana között van-e olyan mértékű eltérés, mely választ adhat arra, hogy milyen formában járult hozzá ez az alaktani diverzitás ahhoz, hogy hazánkban két külön halfajt, a 2021-ig használt nomenklatúra alapján „keleti pikó” és „nyugati pikó”, illetve ezek hibridjeit írták le. A morfológiában bekövetkező hatások számszerűsítésére összesen 195 tüskés pikó 24 testparaméterét mértünk le és vetettük össze, pl. az oldalvértek száma, ami korábban a nyugati, valamint keleti pikók határozásának alapja volt és a tüskék mellett a halak ragadozók elleni védelmét szolgálja.
A vizsgálat során kapott eredményeink rámutatnak arra, hogy a magyarországi vizekben előforduló pikó állományok a jelenleg használt morfometriai jegyek segítségével csak részben különíthetőek el. Az oldalvértek száma alapján a Szigetközben már a 90-es években is a kevéssé vértezett korábban nyugati pikóként leírt egyedek, míg a 2018-ban felmért élőhelyeken az ettől eltérő (korábban hibrid) állományok találhatóak. Az oldalvértszám alapján sem találtunk eltérést a 2018-ban vizsgált állományok között, amit részben a vízfolyásokra jellemző, közel azonos ragadozó fajkészletből származó predációs nyomás is magyarázhat. Véleményünk szerint a kárpát-medencei pikó állományok izolációja viszonylag alacsony, mert a Duna és ennek mellékfolyói, befolyói az állományok közötti összeköttetést biztosítja. Az elvégzett morfometriai vizsgálatok eredményeivel tehát megerősítjük az újabb határozókban és tudományos közleményekben megjelenteket, miszerint a környezetre adott morfológiai változásról van szó a különböző példányok esetében, vagyis a hazai tüskés pikó állományok fenotípusos plaszticitását sikerült igazolnunk.



